Okresná prokuratúra Košice I 
Mojmírova 5, 041 47 Košice 1 	

Sp. zn. : 3 Pv 609/12/8802	Košice I, 11.2.2013
EEČ : 2-63-109-2013

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátor Okresnej prokuratúry Košice I
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: závozník
a
poškodeným:
1.	XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 40,00 € 
b.	Konkrétny adresát peňažnej sumy určenej na všeobecne prospešné účely: Košická šachová škola,Turgenevova č.29 XXXXX   
c.	Suma odovzdaná štátu na peňažnú pomoc obetiam trestnej činnosti: 40,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, XXXXX
	povolanie: závozník
realizované policajtom Obv.odd. PZ XXXXX - Staré mesto pod spisovou značkou ORP-3978/SM-KE-2012.
     
- dňa 13.10.2012 v čase okolo 03.10 hod. na ul. Mäsiarskej č. 8 fyzicky napadli majiteľa taxi služby XXXXX z Košíc a to tak, že ho viackrát udreli do oblasti tváre, čím takto poškodenému spôsobili rôzne zranenia s dĺžkou liečenia 10 dní, teda obvinení poškodenému úmyselne ublížili na zdraví a taktiež sa dopustili verejne a na mieste verejne prístupnom hrubej neslušnosti najmä tým, že fyzicky napadli poškodeného a porušili tak zásady občianskej morálky.

Odôvodnenie: 

	Uznesením policajného orgánu OO PZ XXXXX - Staré mesto sp. zn. ČVS: ORP-3978/SM-KE-2012 zo dňa 13.10.2012 bolo začaté trestné stíhanie a uznesením toho istého orgánu zo dňa 15.10.2012 vznesené obvinenie XXXXX pre prečin výtržníctva podľa § 364 ods. 1 písm. a/ Trestného zákona a iné na tom skutkovom základe, že 

	- dňa 13.10.2012 v čase okolo 03.10 hod. na ul. Mäsiarska č. 8, XXXXX fyzicky napadli vodiča taxi služby XXXXX z Košíc a to tak, že ho viackrát udreli do oblasti tváre, čím takto poškodenému spôsobili rôzne zranenia s predbežnou dobou liečenia do 10 dní.

	Preskúmaním príslušného spisového materiálu som zistil, že v predmetnej trestnej veci sa koná o trestnom čine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.

	Obvinený a poškodený uzavreli dohodu o zmieri. Obvinený v rámci dohody slobodne, vážne, zrozumiteľne a určito vyhlásil, že spáchal skutok, za ktorý je stíhaný.

	Dňa 28.01.2013 peňažnú sumu vo výške 80,- € obvinený zložil na depozitný účet Krajskej prokuratúry XXXXX č. ú. 7000194644/8180 určenú vo výške 50 % na peňažnú pomoc obetiam trestnej činnosti a 50 % t. j. 40,- € pre I.Košickú šachovú školu, Turgenevova č. 29, XXXXX, č. ú. 4014928852/7500.

	Táto suma je primeraná závažnosti spáchaného trestného činu.

	Obvinený a poškodený s týmto spôsobom vybavenia veci vyslovili súhlas.

	Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci. 

	Preto som rozhodol tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Stanko
prokurátor